4. การประกอบธุรกิจของบริษัท

4.1 ลักษณะผลิตภัณฑ์และบริการ

บริษัทฯรับจ้างผลิตบรรจุภัณฑ์พลาสติกประเภทขวดและฝา
และชิ้นส่วนพลาสติกในรูปแบบต่างๆตามความต้องการใช้งานของลูกค้าในแต่ละอุตสาหกรรมซึ่งส่วนใหญ่เป็นสินค้าที่ใช้แล้วทิ้งไป
(Disposable) การผลิตสินค้าของบริษัทฯมาจากกระบวนการผลิตหลัก 3 ประเภทได้แก่

  - กระบวนการผลิตแบบฉีด (Injection Moulding) ซึ่งสามารถผลิตผลิตภัณฑ์พลาสติกได้
  หลากหลายรูปแบบตามความต้องการของลูกค้า อาทิ ฝาขวดต่างๆ ตลับบรรจุน้ำหอม
  ชิ้นส่วนอุปกรณ์เครื่องมือต่างๆ

-   กระบวนการผลิตแบบเป่า (Blow Moulding)
    ซึ่งได้แก่บรรจุภัณฑ์พลาสติกประเภทขวดและแกลลอนในรูปทรงต่างๆ
    โดยบริษัทฯสามารถผลิตบรรจุภัณฑ์ในขนาดต่างๆได้ตามความต้องการของลูกค้าตั้งแต่ขนาดความจุ
    60 ซีซี ไปจนถึงขนาดความจุ 5,000 ซีซี

-   กระบวนการผลิตแบบ PET ( Injection – Blow Moulding)
    เป็นการผลิตบรรจุภัณฑ์ประเภทขวดที่ใช้วัตถุดิบเม็ดพลาสติคชนิด PET( Polyethylene
    Terephthalate)

  บริษัทฯ ได้แบ่งสายการผลิตตามอุตสาหกรรมประเภทต่างๆ ดังนี้

4.1.1 ผลิตภัณฑ์บรรจุภัณฑ์เพื่อใช้ในอุตสาหกรรมอาหารและเครื่องดื่ม
ประกอบไปด้วยบรรจุภัณฑ์ประเภทขวดอาทิ ขวดนมสด,นมเปรี้ยวพร้อมดื่ม,ขวดบรรจุครีมเทียม,
ขวดโหลหลายขนาดและรูปทรงและประเภทฝาเพื่อใช้ปิดภาชนะบรรจุอาหาร ได้แก่ ฝาขวดกาแฟ,
ฝาขวดเครื่องดื่มมอลต์สกัด, ฝาปิดขวดนมสด, นมเปรี้ยวพร้อมดื่ม, ถ้วยโยเกิร์ต,
ฝาขวดบรรจุผลไม้แปรรูป ฝาและกล่องไอสครีม,
ฝาและจุกกล่องUHTบรรจุนมและน้ำผลไม้ส่งต่างประเทศ, จุกขวดน้ำมันพืช, จุกขวดซอส,
กล่องบรรจุน้ำพริก เป็นต้น

สำหรับบรรจุภัณฑ์เพื่อใช้ในอุตสาหกรรมอาหารและเครื่องดื่มนั้น ต้องสัมผัสกับอาหารโดยตรง บริษัทฯ
จึงให้ความสำคัญกับการผลิตบรรจุภัณฑ์ประเภทนี้เป็นพิเศษ ดังนี้

-   มีการแยกส่วนการทำงานออกมาต่างหากภายในห้องระบบปิด(Clean Room)
    เพื่อป้องกันการปนเปื้อนของฝุ่นละอองและแบคทีเรียตามมาตรฐานGMP (Good
    Manufacturing Practice) ซึ่งมาตรฐานห้อง clean room ของบริษัทฯ อยู่ที่ CLASS
    100,000

-   วัตถุดิบทุกชนิด ที่นำมาใช้ในกระบวนการผลิต ตั้งแต่เม็ดพลาสติกรวมไปถึงเม็ดสีที่ใช้ผสม
    ในพลาสติก ต้องเป็นเกรดที่สามารถใช้สำหรับอาหาร(Food Grade)เท่านั้น

-   บริษัทฯมีนโยบายที่จะไม่ใช้วัตถุดิบที่ผ่านกระบวนการการผลิตแล้ว(Recycle)ที่ไม่มีคุณภาพ
    เพียงพอ หรือการการนำเศษวัตถุดิบจากแหล่งภายนอกบริษัทฯกลับมาใช้ใหม่

4.1.2 ผลิตภัณฑ์พลาสติกสำหรับบรรจุของใช้ในครัวเรือน
ประกอบไปด้วยบรรจุภัณฑ์ประเภทขวดในขนาดและรูปทรงต่างๆ และฝาปิดภาชนะ เช่น
น้ำยาล้างพื้นและสุขภัณฑ์ ตลับและฝากดสเปรย์น้ำหอมน้ำหอมดับกลิ่นห้องน้ำ
ฝาสเปรย์กระป๋องสเปรย์ปรับอากาศ ฝาขวดน้ำหอมปรับอากาศ
และฝาสเปรย์กระป๋องสเปร์ยกำจัดแมลง เป็นต้น

4.1.3 ผลิตภัณฑ์พลาสติกสำหรับบรรจุของใช้ส่วนบุคคลและเวชภัณฑ์
ประกอบไปด้วยบรรจุภัณฑ์ประเภทขวดและฝาปิดภาชนะ เช่น ขวดและฝาน้ำยาบ้วนปาก
ขวดและฝาสบู่เหลว ขวดและฝาเวชภัณฑ์ ขวดและฝา ครีมอาบน้ำ แชมพู ครีมนวดผม ขวดและฝา
น้ำยาระงับกลิ่นกาย โลชั่นทำความสะอาดผิว ขวดและฝาบรรจุยาวิตามิน ยาบำรุงประเภทต่างๆ
รวมถึงอุปกรณ์ทางการแพทย์

4.1.4 ผลิตภัณฑ์พลาสติกส่วนประกอบเฟอร์นิเจอร์ และอุปกรณ์เครื่องมือต่างๆ ประกอบไปด้วย
ที่ท้าวแขนเก้าอี้ ชิ้นส่วนล้อเก้าอี้ พนักพิง ฝาปิดช่องสายไฟโต๊ะทำงาน
แผ่นพลาสติกหลังพนักเบาะเก้าอี้ ชิ้นส่วนตลับเมตร ชิ้นส่วนไม้บรรทัดวัดระดับน้ำ
ที่ใช้เป็นเครื่องมือช่าง

4.2 การตลาด ภาวะการแข่งขันและแนวโน้มอุตสาหกรรม

1) การตลาด

กลยุทธ์ทางการตลาด

-   กลยุทธ์ทางด้านการรักษาคุณภาพผลิตภัณฑ์

บริษัทฯ ได้คำนึงถึงการรักษามาตรฐานทางด้านคุณภาพผลิตภัณฑ์เป็นสำคัญ
โดยจัดให้มีระบบการตรวจสอบคุณภาพสินค้าอย่างสม่ำเสมอ
มีส่วนงานทำหน้าที่ตรวจสอบคุณภาพสินค้าโดยเฉพาะ(Quality assurance)
เพื่อทำการตรวจสอบคุณภาพตั้งแต่วัตถุดิบที่จะนำมาใช้ในการผลิต
ขั้นตอนเริ่มการผลิตจนถึงขั้นตอนก่อนส่งมอบแก่ลูกค้า
นอกจากนี้บริษัทฯยังได้รับการรับรองระบบคุณภาพมาตรฐานสากล ISO 9001:2000 และ GMP
จากสถาบัน AJA (Anglo Japanese American Registrars)
ส่งผลให้บริษัทฯมีอัตราการผลิตสินค้าด้อยคุณภาพที่ต่ำ
จนสามารถสร้างความไว้วางใจและความน่าเชื่อถือจากลูกค้าทั้งในและต่างประเทศ

นอกจากนี้บริษัทฯยังได้ยึดหลัก 5 M
ซึ่งถือว่าเป็นกุญแจสำคัญในการดำเนินงานเพื่อให้สินค้าและบริการของบริษัทฯได้มาตรฐานตามนโยบายคุณภาพของบริษัทฯ
ที่ว่า “เราจะมุ่งมั่นผลิตผลิตภัณฑ์พลาสติกที่มีคุณภาพเพื่อลูกค้าของเรา” ซึ่งประกอบด้วย

  1. บุคลากร (Manpower) บริษัทฯถือว่าบุคลากรเป็นทรัพยากรที่สำคัญ จึงมีการฝึกอบรม
  และพัฒนาให้มีความเชี่ยวชาญอยู่เสมอ เพื่อเพิ่มพูนความรู้และความประสิทธิภาพในการทำงาน

  2. เครื่องจักร (Machinery) บริษัทฯมีนโยบายจัดหาเครื่องจักรใหม่ที่มีเทคโนโลยีชั้นสูงและ
  ทันสมัยจากประเทศผู้ผลิตที่เป็นที่ยอมรับในวงการอุตสาหกรรมมาใช้งาน
  เพื่อลดต้นทุนการผลิตและเพิ่มประสิทธิภาพในการทำงาน

  3. โมลด์ (Mould) เลือกสรรโมลด์ที่ออกแบบและผลิตด้วยมาตรฐานสูง มีเทคโนโลยี่ที่ทันสมัย
  และเลือกใช้วัสดุที่มีคุณภาพสูง เพื่อการผลิตชิ้นงานที่ให้ความละเอียดแม่นยำ

  4. วัตถุดิบ (Material)
  เจาะจงเฉพาะวัตถุดิบเกรดมาตรฐานจากผู้ผลิตและแหล่งผลิตที่เชื่อถือได้
  และมีการรับรองคุณภาพว่าเป็นวัตถุดิบสำหรับผลิตผลิตภัณฑ์อาหาร

  5. การจัดการ (Management)
  มีการจัดการอย่างเป็นระบบและมีการพัฒนาปรับปรุงอย่างต่อเนื่อง
  มีการนำระบบการจัดการด้านคุณภาพ (Quality Management) ที่มีประสิทธิภาพมาใช้ เช่น 5
  ส ซึ่งได้ทำต่อเนื่องมากว่า10 ปี, ISO 9001:2000, GMP, Safety และ มรท.
  นอกจากนี้ยังนำระบบการบริหารทรัพยากรองค์กร(ERP)
  มาใช้ในการบริหารงานและควบคุมการผลิต
  เพื่อเพิ่มประสิทธิภาพในการทำงานและการผลิตโดยรวมของบริษัทฯ

-   กลยุทธ์ทางด้านการให้บริการ

บริษัทฯ เน้นในเรื่องการให้บริการแก่ลูกค้าเป็นเรื่องสำคัญ
จัดให้มีการบริการที่ตรงต่อเวลาและตรงความต้องการของลูกค้า
ซึ่งบริษัทฯได้มีการวางแผนที่มีประสิทธิภาพทั้งด้านการผลิตและ การจัดส่ง
โดยการขอปริมาณความต้องการสินค้าจากลูกค้าล่วงหน้าครั้งละ 3 เดือนเป็นอย่างน้อยเป็นรายเดือน
(Three Months Forecast Requirement)
เพื่อวางแผนการผลิตให้มีสินค้าเพียงพอและทันต่อความต้องการของลูกค้า
รวมถึงการวางแผนในการจัดส่งสินค้า นอกจากนี้บริษัทฯยังให้บริการด้านอื่นๆ
เช่นการให้คำปรึกษาและคำแนะนำแก่ลูกค้า ตั้งแต่การออกแบบผลิตภัณฑ์
และการเลือกใช้วัตถุดิบการบริการหลังการขายแก่ลูกค้าในกรณีที่เกิดมีสินค้าด้อยคุณภาพหรือเกิดความผิดพลาดไม่ตรงตามความต้องการของลูกค้า
เพื่อสร้างความพึงพอใจให้กับลูกค้าและเสริมสร้างความสัมพันธ์ที่ดีในระยะยาว

-   กลยุทธ์ทางด้านราคา

บริษัทฯ ไม่มีนโยบายในการแข่งขันทางด้านราคา เนื่องจากบริษัทฯ
มีเป้าหมายมุ่งเน้นการผลิตบรรจุภัณฑ์พลาสติกที่มีคุณภาพและมาตรฐานสูง
เพื่อใช้ในอุตสาหกรรมและธุรกิจของลูกค้าเป็นสำคัญ อย่างไรก็ตามบริษัทฯ
มีนโยบายในการกำหนดราคาให้มีความเป็นธรรมและเหมาะสมกับสินค้าเพื่อรักษาความสัมพันธ์อันดีในระยะยาว
นอกจากนี้เพื่อเป็นการลดความเสี่ยงจากการผันผวนของราคาวัตถุดิบ
บริษัทฯได้ดำเนินการในการทำข้อตกลงกับลูกค้าในเรื่องการปรับราคาสินค้าได้
หากมีการเปลี่ยนแปลงราคาวัตถุดิบเกินกว่ามูลค่าตามที่ได้ตกลงกัน

-   กลยุทธ์ทางด้านการตลาดและประชาสัมพันธ์

บริษัทฯ มีนโยบายด้านการตลาด ในการรักษาฐานลูกค้าเดิมให้คงอยู่กับบริษัทฯ
และพยายามขยายส่วนแบ่งทางการตลาดเพื่อเพิ่มฐานลูกค้า
โดยทีมงานของบริษัทฯได้กำหนดนโยบายทางการตลาดคำนึงถึงความสัมพันธ์อันดีกับลูกค้าในระยะยาวเป็นสำคัญ
ทั้งนี้ได้มีแผนในการดูแลความต้องการของลูกค้า ในด้านต่างๆ เพื่อบริหารความสัมพันธ์อันดีต่อลูกค้า
(Customer Relationship Management:CRM)
อาทิการสอบถามความพึงพอใจในคุณภาพสินค้ารวมถึงความต้องการใหม่ๆ แม้ว่าบริษัทฯเชื่อว่า
คุณภาพสินค้าคือกุญแจสำคัญในความสำเร็จและการไว้วางใจจากลูกค้า
แต่บริษัทฯก็ตระหนักดีถึงความสำคัญของการโฆษณาและประชาสัมพันธ์
เพื่อเป็นการส่งเสริมชื่อเสียงของบริษัทฯให้เป็นที่รู้จักและเป็นที่ยอมรับ(Company
Acceptance)ในธุรกิจประเภทนี้ด้วย

บริษัทฯ จึงมีการประชาสัมพันธ์ผ่านวิธีการต่างๆ
เพื่อเข้าถึงกลุ่มลูกค้าเป้าหมายให้มีประสิทธิภาพมากขึ้น ได้แก่
การให้ข้อมูลผลิตภัณฑ์ของบริษัทฯแก่ลูกค้าและกลุ่มลูกค้าเป้าหมายส่งผ่านไปรษณีย์ (Direct
mail),การเข้าพบกลุ่มลูกค้าเป้าหมายโดยตรง (Walk-In),การโฆษณาผ่านสื่อสิ่งพิมพ์เช่น
นิตยสารพลาสติก นิตยสารบรรจุภัณฑ์ และบน Websiteของบริษัทฯ (www.thaiplaspac.com)

กลุ่มลูกค้าและลูกค้าเป้าหมายของบริษัทฯ

กลุ่มลูกค้าและลูกค้าเป้าหมายของบริษัทฯได้แก่ ผู้ผลิตสินค้าที่มีชื่อเสียงเป็นที่ยอมรับของผู้บริโภค
ซึ่งเป็นบริษัทต่างๆ ในประเทศและต่างประเทศ
ที่ต้องการบรรจุภัณฑ์ที่มีคุณภาพได้มาตรฐานโดยเฉพาะมาตรฐานในเรื่องของความสะอาดปราศจากสิ่งปนเปื้อน
แต่ทั้งนี้บริษัทฯ มีนโยบายในการไม่พึ่งพิงกับลูกค้ารายใดรายหนึ่งที่มีสัดส่วนเกินกว่าร้อยละ 20
ของรายได้รวมในช่วง 3 ปีที่ผ่านมา

การจำหน่ายและช่องทางการจำหน่าย

บริษัทฯ มีฝ่ายขายและฝ่ายการตลาด ทำหน้าที่ในการติดต่อเพื่อนำเสนอสินค้าต่อลูกค้า
สำหรับการขายจะแบ่งออกเป็น ฝ่ายนำเสนอ (Technical Sales) และฝ่ายประสานงาน (Sale
Administration) ซึ่งฝ่ายนำเสนอสินค้าจะให้บริการลูกค้าทั้งในส่วนที่ติดต่อบริษัทเข้ามาเอง
และการออกไปพบลูกค้ารวมถึงการ
นำเสนอสินค้าต่อกลุ่มเป้าหมายที่บริษัทฯมองว่าอาจจะเป็นลูกค้าในอนาคต
สำหรับฝ่ายประสานงานมีหน้าที่ติดตามดูแลความต้องการของลูกค้าและประสานงานกับลูกค้าในเรื่องต่าง
ๆที่ลูกค้าต้องการ เช่น การสั่งสินค้าเพิ่มเติมหรือสินค้าที่จัดส่งไปมีข้อบกพร่อง เป็นต้น

ภาพรวมอุตสาหกรรม

แนวโน้มการเติบโตของอุตสาหกรรมบรรจุภัณฑ์
ขึ้นกับภาวะเศรษฐกิจโดยรวมของประเทศและการใช้จ่ายของภาคเอกชนเป็นหลัก
เนื่องจากการผลิตบรรจุภัณฑ์เป็นการส่งเสริมและสนับสนุนอุตสาหกรรมอื่นๆ อาทิ
อุตสาหกรรมอาหารและเครื่องดื่ม อุตสาหกรรมผลิตของใช้ในครัวเรือน
อุตสาหกรรมของใช้ส่วนบุคคลและเวชภัณฑ์ อุตสาหกรรมเฟอร์นิเจอร์และอุปกรณ์เครื่องมือช่าง
ซึ่งในรอบปี 2551 ภาวะเศรษฐกิจโดยรวมของประเทศซึ่งซบเซาต่อเนื่องจากปี 2550
อันเป็นผลมาจากปัญหาด้านการเมืองและเศรษฐกิจ ความสงบเรียบร้อยในบางภูมิภาคของประเทศ
ประกอบกับภาวะราคาน้ำมันดิบโลกปรับตัวสูงขึ้นอย่างรวดเร็วและรุนแรงตั้งแต่ต้นปี 2551
ทำให้วัตถุดิบหลักเม็ดพลาสติกปรับราคาขึ้นไปตามสถานการณ์ราคาน้ำมันดิบโลก
ผู้ประกอบการอุตสาหกรรมพลาสติกได้รับความ เดือดร้อนจากต้นทุนราคาว้ตถุดิบเป็นอย่างมาก
กระทั่งในครึ่งหลังของปีเกิดเหตุการณ์ระบบเศรษฐกิจล้มเหลวอย่างรุนแรงขึ้นในสหรัฐอเมริกา
และส่งผลกระทบไปยังภูมิภาคต่างๆทั่วโลก เกิดภาวะเศรษฐกิจถดถอย ธุรกิจต้องปิดกิจการ
พนักงานตกงาน และการบริโภคโดยรวมชะลอตัว ราคาน้ำมันดิบโลกปรับลดลงอย่างรวดเร็ว
ราคาวัตถุดิบหลักเม็ดพลาสติกมีการปรับราคาลงตามราคาน้ำมันดิบโลก
แต่ก็ไม่ช่วยให้สถานการณ์ทางเศรษฐกิจดีขึ้น

อุตสาหกรรมพลาสติก

ปี 2551
อุตสาหกรรมพลาสติกได้รับผลกระทบในเรื่องราคาวัตถุดิบเม็ดพลาสติกที่สูงขึ้นอย่างรวดเร็วตั้งแต่ต้นปี
ตามราคาน้ำมันดิบโลก ซึ่งเป็นราคาที่สูงที่สุดในรอบกว่า20 ปี ผู้ผลิตต้องรับภาระต้นทุนราคาวัตถุดิบ
และค่าขนส่งที่มีต้นทุนสูงตามไปด้วย ต่อเมื่อผ่านครึ่งปีแรกไปแล้ว
ได้เกิดวิกฤติการณ์ระบบเศรษฐกิจล้มเหลวอย่างรุนแรงในสหรัฐอเมริกา
และส่งผลกระทบไปยังภูมิภาคต่างๆทั่วโลก เกิดภาวะเศรษฐกิจถดถอย
ภาคอุตสาหกรรมและภาคธุรกิจขนาดใหญ่ต้องปิดตัวลงจำนวนมาก
เกิดการว่างงานและการบริโภคโดยรวมชะลอตัว ราคาน้ำมันโลกปรับลดลงอย่างรวดเร็ว
แต่สำหรับอุตสาหกรรมพลาสติกที่ผลิตบรรจุภัณฑ์สำหรับสินค้าอุปโภคบริโภคที่จำเป็นต่อชีวิตประจำวัน
จึงได้รับผลกระทบจากปัญหาดังกล่าวน้อยกว่าอุตสาหกรรมประเภทอื่นๆ มาก

ภาวการณ์แข่งขันและแนวโน้มการเติบโตของอุตสาหกรรม

อุตสาหกรรมผลิตบรรจุภัณฑ์พลาสติก มีการแข่งขันที่สูง
ทั้งจากผู้ผลิตภายในประเทศและผู้ผลิตจากต่างประเทศ โดยรวมแล้วมีการแข่งขันทั้งในด้านราคา
คุณภาพและรูปแบบของบรรจุภัณฑ์
อย่างไรก็ตามมาตรฐานของสินค้าและความน่าเชื่อถือของผู้ผลิตถือเป็นปัจจัยสำคัญต่อลูกค้าเช่นกัน
เนื่องจากปัจจุบันบรรจุภัณฑ์ถือเป็นส่วนประกอบที่สำคัญของสินค้า
ดังนั้นผู้ผลิตสินค้าจึงต้องการบรรจุภัณฑ์ที่มีมาตรฐานและคุณภาพ
โดยเฉพาะผลิตภัณฑ์ด้านอาหารและเครื่องดื่มที่ต้องการความสะอาดปราศจากสิ่งปนเปื้อน
ถูกต้องตามมาตรฐาน GMP เป็นสำคัญ
ซึ่งหากลูกค้าเชื่อมั่นในผู้ผลิตรายใดแล้วมักจะไม่เปลี่ยนผู้ผลิตบริษัทฯตระหนักดีถึงการรักษามาตรฐานคุณภาพสินค้า
และความสัมพันธ์อันดีกับลูกค้ารวมถึงการจัดส่งสินค้าตามเวลาที่กำหนด
และการดูแลลูกค้าหลังการขายอย่างสม่ำเสมอ อันเป็นจุดแข็งของบริษัทฯ จึงได้กำหนดเป็นนโยบาย
และปรัชญาของบริษัทฯ ทำให้บริษัทฯได้รับความไว้วางใจจากลูกค้ามาโดยตลอด
ส่งผลให้บริษัทฯสามารถทำธุรกิจกับลูกค้าแต่ละรายเป็นระยะเวลานาน
และได้รับการยอมรับจากลูกค้ากลุ่มต่างๆ

แม้เหตุการณ์ต่างๆ ในปี 2551
จะส่งผลกระทบต่อภาวะอุตสาหกรรมและสภาพการแข่งขันโดยรวมของประเทศ
แต่บริษัทได้ดำเนินงานด้วยความระมัดระวัง ติดตามสภาวะการแข่งขันอย่างใกล้ชิด
และพยายามที่จะขยายตัวไปในธุรกิจใหม่ ๆเพิ่มมากขึ้นเพื่อขยายฐานลูกค้า
นอกจากนี้ยังได้เพิ่มเติมเครื่องจักรที่มีความทันสมัย
เพื่อเพิ่มประสิทธิภาพและลดต้นทุนการผลิตทำให้สามารถแข่งขันกับผู้ผลิตรายอื่นได้
อีกทั้งยังได้พัฒนาระบบคุณภาพต่าง ๆที่นำมาใช้อย่างต่อเนื่อง เช่น ISO 9001:2000,GMP,KPI
และระบบบริหารทรัพยากรองค์กร(ERP)ทำให้ประสิทธิภาพในการทำงานสูงขึ้น ส่งผลให้ในปี
2551ยังคงมีอัตราเติบโตจากปี 2550 ร้อยละ 12.36 และสามารถทำกำไรสุทธิของปี 2550
อยู่ที่ร้อยละ 7.72

4.3 การดำเนินการผลิต

ปัจจุบัน บริษัทฯ มีโรงงานที่ใช้ในการผลิตจำนวน 2 โรงงาน บนพื้นที่ทั้งสิ้นรวมประมาณ15,000
ตารางเมตร สำนักงานใหญ่ตั้งอยู่เลขที่ 68/46 หมู่ 8 ถนนชายทะเล-บางขุนเทียน แขวงท่าข้าม
เขตบางขุนเทียน กรุงเทพมหานคร สาขาตั้งอยู่ที่เลขที่ 129-129/1 หมู่ 1
ถนนชายทะเล-บางขุนเทียน แขวงแสมดำ เขตบางขุนเทียน กรุงเทพมหานคร

ณ วันที่ 31 ธันวาคม 2551 บริษัทฯมีเครื่องจักรที่ใช้ในการผลิตและกำลังการผลิต รวมทั้งสิ้นดังนี้

  ------------------------- ---------------- ----------------------------
  สายการผลิต                 จำนวนเครื่อง       กำลังการผลิตสูงสุดต่อปี (ตัน)

  สายการผลิตแบบฉีด            79               3,800

  สายการผลิตแบบเป่า           39               4,200

  สายการผลิตแบบPET           7                1,600
  ------------------------- ---------------- ----------------------------

บริษัทฯ ดำเนินการผลิตสัปดาห์ละ 7 วัน วันละ 24 ชั่วโมง โดยแบ่งการทำงานออกเป็น 3 ช่วง
ทั้งนี้หากการผลิตของบริษัทฯ เต็มกำลังการผลิตหรือไม่เหมาะกับขนาดเครื่องของบริษัทฯ บริษัทฯ
สามารถจ้างบริษัทอื่นที่การผลิตมีมาตรฐานเช่นเดียวกับบริษัทฯ
โดยบริษัทฯจะจัดแม่พิมพ์ให้เพื่อควบคุมรูปแบบสินค้า ให้ตรงตามที่ลูกค้าต้องการ
นอกเหนือจากการให้คำแนะนำ ควบคุมกระบวนการผลิต การตรวจสอบคุณภาพ
และตรวจเพื่อรับรองสินค้าก่อนจัดส่งลูกค้า

การจัดหาวัตถุดิบและผู้จำหน่ายวัตถุดิบ

วัตถุดิบที่ใช้ในการผลิต บริษัทฯจะเป็นผู้จัดหาให้ตรงตามความต้องการของลูกค้า
โดยลูกค้าจะเป็นผู้กำหนดชนิดและคุณภาพให้กับบริษัทฯ วัตถุดิบหลักในการผลิตแบ่งออกเป็น 2
ประเภทหลักคือ

1) เม็ดพลาสติกประเภทต่างๆที่บริษัทฯใช้อยู่ในปัจจุบัน อาทิเช่น

  1. PP(Poly Propylene) เป็นพลาสติกที่มีความเหนียว ทนทานต่อความร้อน, ความชื้นได้ดี
  ตัวอย่างสินค้าจากพลาสติกชนิดนี้ ได้แก่ ฝาปิดขวดกาแฟ ฝาปิดขวดเครื่องดื่มมอลต์สกัด
  กล่องและฝาไอศกรีม ฝาขวดครีมเทียม ถ้วยโยเกิร์ต เป็นต้น

  2. PE (Poly Ethylene) เป็นพลาสติกที่มีความอ่อนตัวยึดหยุ่นได้ดี แบ่งเป็นชนิด LDPE (Low
  Density) และ HDPE(High Density)
  ซึ่งมีคุณสมบัติแตกต่างกันออกไปอีกเล็กน้อยตัวอย่างสินค้าจากพลาสติกชนิดนี้ได้แก่ ขวดนม
  Pasteurized ขวดนมเปรี้ยว,ขวดน้ำยาล้างห้องน้ำ, ฝาปิดกล่องอาหาร เป็นต้น

  3. PS (Poly Styrene) พลาสติกที่มีความใส แข็ง ตัวอย่างสินค้าจากพลาสติกชนิดนี้ ได้แก่
  ตลับบรรจุน้ำพริก, แก้วน้ำ, ของเล่น เป็นต้น

  4. ABS (Acrylonitride Butadiene Poly Styrene) เป็นพลาสติกที่มีความแข็งเหนียว
  ตัวอย่างสินค้าจากพลาสติกชนิดนี้ได้แก่ อุปกรณ์เครื่องมือช่าง ชิ้นส่วนเฟอร์นิเจอร์ เป็นต้น

  5. PVC (Poly Vinyl Chloride)
  เป็นพลาสติกที่มีคุณสมบัติสามารถปรับได้หลากหลายตามรูปแบบที่ใช้งาน
  สินค้าจากพลาสติกชนิดนี้ได้แก่ ขวดชนิดใสเช่นขวดน้ำยาของใช้ในครัวเรือน ขวดโหล เป็นต้น

  6. PET (Polyethylene Terephthalate) เป็นพลาสติกที่มีความใส ความเหนียว อ่อนตัว
  บาง ตัวอย่างสินค้าจากพลาสติกชนิดนี้ได้แก่ขวดแชมพูใส, ขวดน้ำยาบ้วนปากเป็นต้น

ในการจัดซื้อเม็ดพลาสติก บริษัทฯมีการตกลงสั่งซื้อโดยตรงจากผู้ผลิตหรือตัวแทนนำเข้า
เพื่อให้มั่นใจว่า จะสามารถจัดส่งวัตถุดิบตรงตามกำหนด และตรงตามปริมาณที่ทำการสั่งซื้อ
สำหรับเรื่องราคาจะพิจารณาจากราคาตลาดทั้งในต่างประเทศ, ภูมิภาคและในประเทศ
ร่วมกับอุปสงค์และอุปทานของเม็ดพลาสติก ณ ขณะนั้น
โดยใช้หลักในการซื้อเพื่อให้เพียงพอกับปริมาณการใช้ในการผลิตตามคำสั่งซื้อที่ได้รับล่วงหน้าอย่างน้อย
3 เดือน

2) เม็ดสีผสมพลาสติก (Pigment) เป็นส่วนประกอบเพียงเล็กน้อย
แต่เนื่องจากต้องนำมาผสมกับเม็ดพลาสติก บริษัทฯจึงต้องเลือกใช้ชนิดที่ใช้กับอาหาร (Food
grade) เช่นเดียวกับเม็ดพลาสติก

บริษัทฯมีการคัดเลือกผู้ผลิตหรือตัวแทนนำเข้า ที่มีคุณภาพและน่าเชื่อถือ
และนอกจากจะมีเอกสารยืนยันการว่าเป็นชนิดที่ใช้กับอาหาร (Food grade)
แล้วยังต้องมีการออกเอกสารรับรองคุณภาพ (COA) ทุกครั้งการจัดส่ง
เพื่อใจว่าวัตถุดิบตรงตามกำหนด และตรงตามปริมาณที่ทำการสั่งซื้อ

3) วัตถุดิบอื่นๆ ซึ่งใช้ประกอบการผลิต ที่สำคัญอาทิ โฟม ฟิล์ม เมมเบรน(Membrane) เป็นต้น
โดยบริษัทฯได้ทำการสั่งซื้อจากผู้ผลิตและจำหน่ายภายในประเทศจำนวนหลายราย
ทั้งนี้ที่ผ่านมาบริษัทฯ ไม่มีการจัดซื้อวัตถุดิบจากผู้จัดจำหน่ายรายใดรายหนึ่งเกิน 30%

ผลกระทบสิ่งแวดล้อม

เนื่องจากกระบวนการผลิตไม่ก่อให้เกิดอันตรายต่อส่งแวดล้อมโดยตรง
จึงมีการควบคุมในเรื่องผลกระทบจากการทำงาน เช่น
จัดอุปกรณ์ป้องกันสุขภาพต่างๆให้กับผู้ปฏิบัติงาน อาทิ หน้ากากป้องกันฝุ่นละออง
อุปกรณ์ป้องกันการรับเสียงดัง
นอกจากนี้วัสดุเหลือใช้จากการผลิตจะจำหน่ายให้กับผู้ซื้อได้รับอนุญาตเป็นผู้ประกอบการจากกรมควบคุมมลพิษเท่านั้น

งานที่ยังไม่ได้ส่งมอบ

- ไม่มี-

4.4 ข้อจำกัดการประกอบธุรกิจ

- ไม่มี-